PATVIRTINTA

 Lietuvos Respublikos ūkio ministro

 2015 m. rugsėjo ... d. įsakymu Nr.

|  |
| --- |
| **2014–2020 METŲ EUROPOS SĄJUNGOS FONDŲ INVESTICIJŲ VEIKSMŲ PROGRAMOS** |
| **3 PRIORITETO „Smulkiojo ir Vidutinio verslo Konkurencingumo skatinimas“ IR 4 PRIORITETO „Energijos efektyvumo ir atsinaujinančių išteklių energijos gamybos ir naudojimo skatinimas“ JUNGTINĖS J03-IVG-T PRIEMONĖS „DALINIS PALŪKANŲ KOMPENSAVIMAS“** |
| **PROJEKTŲ FINANSAVIMO SĄLYGŲ APRAŠAS**  |

**I SKYRIUS**

**BENDROSIOS NUOSTATOS**

1. 2014–2020 metų Europos Sąjungos fondų investicijų veiksmų programos 3 prioriteto „Smulkiojo ir vidutinio verslo konkurencingumo skatinimas“ ir 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ jungtinės priemonės Nr. J03-IVG-T „Dalinis palūkanų kompensavimas“ (toliau – Priemonė) projektų finansavimo sąlygų aprašas (toliau – Aprašas) nustato reikalavimus, kuriais turi vadovautis pareiškėjai, rengdami ir teikdami paraiškas finansuoti iš Europos Sąjungos struktūrinių fondų lėšų bendrai finansuojamus projektus (toliau – paraiška) pagal 2014–2020 m. Europos Sąjungos fondų investicijų veiksmų programos, patvirtintos Europos Komisijos 2014 m. rugsėjo 8  d. sprendimu Nr. C(2014)6397 (toliau – Veiksmų programa), 3 prioriteto „Smulkiojo ir vidutinio verslo konkurencingumo skatinimas“ Nr. 03.1.1-IVG-T-809 priemonės „Dalinis palūkanų kompensavimas“ (toliau – priemonė Nr. 03.1.1-IVG-T-809), Nr. 03.3.1-IVG-T-810 „Dalinis palūkanų kompensavimas“ (toliau – priemonė Nr. 03.3.1-IVG-T-810) ir 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ Nr. 04.2.1-IVG-T-811 priemonės „Dalinis palūkanų kompensavimas“ (toliau – priemonė Nr. 04.2.1-IVG-T-811) finansuojamas veiklas, taip pat institucijos, atliekančios paraiškų vertinimą, atranką ir iš Europos Sąjungos struktūrinių fondų lėšų bendrai finansuojamų projektų (toliau – projektas) įgyvendinimo priežiūrą.

2. Aprašas yra parengtas atsižvelgiant į:

2.1. 2014–2020 m. Europos Sąjungos struktūrinių fondų investicijų veiksmų programos prioriteto įgyvendinimo priemonių įgyvendinimo planą, patvirtintą Lietuvos Respublikos ūkio ministro 2015 m. liepos 1 d. įsakymu Nr. 4-423 „Dėl 2014–2020 m. Europos Sąjungos fondų investicijų veiksmų programos prioriteto įgyvendinimo priemonių įgyvendinimo plano ir Nacionalinių stebėsenos rodiklių skaičiavimo aprašo patvirtinimo“ (toliau – Priemonių įgyvendinimo planas);

2.2. Projektų administravimo ir finansavimo taisykles, patvirtintas Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ (toliau – Projektų taisyklės) (interneto nuoroda: https://www.e- tar.lt/portal/lt/legalAct/ f44986504ed411e49cf986e18

[02f1de9/KoMJlKaabw](https://www.e-tar.lt/portal/lt/legalAct/f44986504ed411e49cf986e1802f1de9/KoMJlKaabw));

2.3. 2013 m. gruodžio 18 d. Komisijos reglamentą (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai (OL 2013 L 352, p. 9–17) (toliau – Komisijos reglamentas (ES) Nr. 1407/2013);

2.4. Investicijų skatinimo ir pramonės plėtros 2014–2020 metų programą, patvirtintą Lietuvos Respublikos Vyriausybės 2014 m. rugsėjo 17 d. nutarimu Nr. 986 „[Dėl Investicijų skatinimo ir pramonės plėtros 2014–2020 metų programos patvirtinimo](http://www.infolex.lt/ta/313359?nr=1)“ (toliau – Investicijų skatinimo ir pramonės plėtros 2014–2020 metų programa);

2.5. Lietuvos verslumo veiksmų 2014–2020 metų planą, patvirtintą 2014 m. lapkričio 26 d. Lietuvos Respublikos ūkio ministro įsakymu Nr. 4-850 „Dėl Lietuvos verslumo veiksmų 2014–2020 metų plano patvirtinimo” (toliau – Lietuvos verslumo veiksmų planas).

3. Apraše vartojamos sąvokos suprantamos taip, kaip jos apibrėžtos Aprašo 2 punkte nurodytuose teisės aktuose, Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų veiksmų programą, taisyklėse, patvirtintose Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“ (toliau – Atsakomybės ir funkcijų pasiskirstymo taisyklės), ir 2014–2020 metų Europos Sąjungos fondų investicijų veiksmų programos administravimo taisyklėse, patvirtintose Lietuvos Respublikos Vyriausybės 2014 m. spalio 3 d. nutarimu Nr. 1090 „Dėl 2014–2020 metų Europos Sąjungos fondų investicijų veiksmų programos administravimo taisyklių patvirtinimo“.

4. Apraše vartojamos kitos sąvokos:

4.1. **Apyvartinė paskola** – paskola, kurios lėšas numatyta skirti paskolos gavėjo apyvartinėms lėšoms papildyti.

4.2. **Dalinis palūkanų kompensavimas** – Europos Sąjungos finansinės paramos teikimas projekto vykdytojui, kompensuojant dalį projekto vykdytojo sumokėtų palūkanų.

4.3. **Dotacijos sutartis** – tarp paskirtos įgyvendinančios institucijos (toliau – įgyvendinančioji institucija) ir pareiškėjo pasirašyta dvišalė sutartis dėl dalinio palūkanų kompensavimo.

4.4. **Energijos vartojimo auditas –** procedūra, kurios metu auditorius, vadovaudamasis Energijos, energijos išteklių ir vandens vartojimo audito atlikimo technologiniuose procesuose ir įrenginiuose metodika, patvirtinta Lietuvos Respublikos energetikos ministro 2010 m. gegužės 10 d. įsakymu Nr. 1-141 „Dėl Energijos, energijos išteklių ir vandens vartojimo audito atlikimo technologiniuose procesuose ir įrenginiuose metodikos patvirtinimo“ (toliau – Audito atlikimo metodika), įvertina energijos ir vandens nuostolius pramonės įmonės technologiniuose procesuose ir įrenginiuose ir numato priemones šios įmonės energijos ir vandens nuostoliams sumažinti.

4.5. **Finansavimo sutartis –** projekto vykdytojo su finansų įstaiga ar finansinės nuomos (lizingo) bendrove sudaryta paskolos, finansinės nuomos (lizingo) ar INVEGOS fondo suteikto finansavimo sutartis.

4.6. **Finansinė nuoma (lizingas)** – paslauga, kai finansinės nuomos (lizingo) bendrovės nuosavybės teise įsigytas finansinės nuomos (lizingo) gavėjo savarankiškai pasirinktas išsimokėtinai finansuojamas turtas, remiantis finansinės nuomos (lizingo) sutartimi, perduodamas naudotis ir valdyti finansinės nuomos (lizingo) gavėjui ir kuris, finansinės nuomos (lizingo) gavėjui galutinai atsiskaičius su finansinės nuomos (lizingo) bendrove, tampa finansinės nuomos (lizingo) gavėjo nuosavybe.

4.7. **Finansinės nuomos (lizingo) gavėjas** – smulkiojo ir vidutinio verslo subjektas (toliau – SVV subjektas), sudaręs su finansinės nuomos (lizingo) bendrove finansinės nuomos (lizingo) sutartį dėl išsimokėtinai finansuojamo turto įsigijimo finansinės nuomos (lizingo) būdu ar finansinės nuomos (lizingo) bendrovei pateikęs prašymą sudaryti finansinės nuomos (lizingo) sutartį.

4.8. **Finansinės nuomos (lizingo) suma** – išsimokėtinai finansuojamo turto kainos ir pradinės įmokos skirtumas.

4.9. **Garantija** – UAB „Investicijų ir verslo garantijos“ (toliau – INVEGA) suteikta garantija, užtikrinanti SVV subjekto paimtos paskolos dalies grąžinimą ar finansinės nuomos (lizingo) būdu įsigyjamo išsimokėtinai finansuojamo turto finansinės nuomos (lizingo) sutartyje nustatytos kainos dalies sumokėjimą.

4.10. **INVEGOS garantuota finansinės nuomos (lizingo) sumos dalis** – rašytinėje garantijoje nurodyta išsimokėtinai finansuojamo turto kainos dalis, kurios sumokėjimą finansinės nuomos (lizingo) bendrovei garantuoja INVEGA.

4.11. **INVEGOS garantuota paskola** – kreditas ar paskola, kurios grąžinimui užtikrinti suteikta INVEGOS garantija arba priimtas INVEGOS sprendimas suteikti garantiją.

4.12. **INVEGOS garantuota paskolos dalis** – rašytinėje garantijoje nurodyta paskolos dalis, kurios grąžinimą finansų įstaigai garantuoja INVEGA.

4.13. **INVEGOS negarantuota paskola** – kreditas ar paskola, skirta projekto vykdytojo atliekamoms remiamoms investicijoms finansuoti ir kai jos grąžinimui užtikrinti nėra suteikta INVEGOS garantija arba priimtas INVEGOS sprendimas suteikti garantiją.

4.14. **Investicinė paskola** – paskola, kurios ne mažiau kaip 70 procentų sumos numatyta skirti paskolos gavėjo investicijoms finansuoti.

4.15. Labai maža įmonė – sąvoka apibrėžta Lietuvos Respublikos smulkiojo ir vidutinio verslo plėtros įstatyme.

4.16. **Maža įmonė** – sąvoka apibrėžta Lietuvos Respublikos smulkiojo ir vidutinio verslo plėtros įstatyme.

4.17. **Mažos ir vidutinės įmonės** – labai mažos, mažos ir vidutinės įmonės, taip kaip apibrėžtos Lietuvos Respublikos smulkiojo ir vidutinio verslo plėtros įstatyme (toliau – MVĮ).

4.18. **Palūkanos** – palūkanos, kurias sumoka projekto vykdytojas finansų įstaigai ar finansinės nuomos (lizingo) bendrovei pagal finansavimo sutartį.

4.19. **Palūkanų kompensavimo laikotarpis** – laikotarpis, per kurį projekto vykdytojo sumokėtos palūkanos iš dalies kompensuojamos.

4.20. **Paskolos gavėjas** – SVV subjektas, paėmęs iš finansų įstaigos paskolą ar finansų įstaigai pateikęs prašymą gauti paskolą.

4.21. **Pramonės įmonė** – įmonė, vykdanti pramonės ekonominę veiklą, pagal Ekonominės veiklos rūšių klasifikatorių (EVRK 2 red.), patvirtintą Statistikos departamento prie Lietuvos Respublikos Vyriausybės generalinio direktoriaus 2007 m. spalio 31 d. įsakymu Nr. DĮ-226 „Dėl Ekonominės veiklos rūšių klasifikatoriaus patvirtinimo“ priskirtiną B sekcijai „Kasyba ir karjerų eksploatavimas“ (išskyrus šias ekonomines veiklas: B 06 „Žalios naftos ir gamtinių dujų gavyba“, B 08.92 „Durpių gavyba“ ir B 09.1 „Naftos ir gamtinių dujų gavybai būdingų paslaugų veikla“) ir C sekcijai „Apdirbamoji gamyba“ (išskyrus ekonominę veiklą C 19 „Kokso ir rafinuotų naftos produktų gamyba“).

4.22. **Projektas** – projekto vykdytojo mokamos palūkanos, kurių dalis kompensuojama visuotinės dotacijos priemonės lėšomis pagal dotacijos sutartyje nustatytas sąlygas.

4.23. **Projekto vykdytojas** – paskolos gavėjas ar finansinės nuomos (lizingo) gavėjas, su kuriuo pasirašyta dotacijos sutartis dėl dalinio palūkanų kompensavimo.

4.24. **Smulkiojo ir vidutinio verslo subjektas** – labai maža, maža ar vidutinė įmonė arba verslininkas, atitinkantys Lietuvos Respublikos smulkiojo ir vidutinio verslo plėtros įstatyme nustatytas sąlygas.

4.25. **Smulkiojo ir vidutinio verslo subjekto statuso deklaracija** – SVV subjekto užpildyta Smulkiojo ir vidutinio verslo subjekto statuso deklaracija (toliau – SVV deklaracija), kurios forma patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl Smulkiojo ir vidutinio verslo subjekto statuso deklaravimo tvarkos aprašo ir Smulkiojo ir vidutinio verslo subjekto statuso deklaracijos formos patvirtinimo“.

4.26. Vidutinė įmonė – sąvoka apibrėžta Lietuvos Respublikos smulkiojo ir vidutinio verslo plėtros įstatyme.

5. Priemonės įgyvendinimą administruoja Ūkio ministerija (toliau – Ministerija) ir įgyvendinančioji institucija.

6. Pagal Priemonę teikiamo finansavimo forma – negrąžinamoji subsidija.

7. Projektų atranka pagal Priemonę bus atliekama tęstinės projektų atrankos būdu.

8. Pagal Aprašą projektams įgyvendinti numatoma skirti iki 21 721 502 eurų (Dvidešimt vieno milijono septynių šimtų dvidešimt vieno tūkstančio penkių šimtų dviejų eurų), iš kurių iki 21 721 502 eurų (Dvidešimt vieno milijono septynių šimtų dvidešimt vieno tūkstančio penkių šimtų dviejų eurų) – Europos Sąjungos (toliau – ES) struktūrinių fondų (Europos regioninės plėtros fondo) lėšos.

9. Priemonės tikslas – palengvinti verslo subjektų, finansų įstaigoms grąžinančių paskolas ar vykdančių finansinės nuomos (lizingo) sutartyse nustatytus įsipareigojimus, finansinę naštą ir papildomai skatinti įmonių plėtrą.

10. Pagal Aprašą remiamos šios veiklos:

10.1. Priemonės Nr. 03.1.1-IVG-T-809 remiamos veiklos:

10.1.1. Paskolų ir finansinės nuomos (lizingo) sandorių dalinis palūkanų kompensavimas tiems SVV subjektams, kurie yra gavę finansavimą per bet kurią skolinę veiksmų programos 3 prioriteto „Smulkiojo ir vidutinio verslo konkurencingumo skatinimas“ 3.1 investicinio prioriteto „Verslumo, ypač sudarant palankesnes sąlygas pritaikyti naujas idėjas ekonominei veiklai, ir naujų įmonių, įskaitant verslo inkubatorius, steigimo skatinimas“ 3.1.1 konkretaus uždavinio „Padidinti verslumo lygį“ „Verslumas FP“ priemonę.

10.1.2. Garantuotų INVEGOS individualiomis garantijomis paskolų ir finansinės nuomos (lizingo) sandorių bei INVEGOS negarantuotų investicinių paskolų ir finansinės nuomos (lizingo) sandorių dalinis palūkanų kompensavimas tiems SVV subjektams, kurie yra gavę finansavimą iš finansų įstaigos nuosavų, valstybės biudžeto lėšų, paskolų ir finansinės nuomos (lizingo) sandorių dalinis palūkanų kompensavimas tiems SVV subjektams, kurie yra gavę finansavimą iš valstybės biudžeto lėšų.

10.2. Priemonės Nr. 03.1.1-IVG-T-810 remiama veikla yra – garantuotų INVEGOS individualiomis garantijomis ir INVEGOS negarantuotų paskolų palūkanų dalinis kompensavimas toms MVĮ, kurios yra gavusios finansavimą pagal veiksmų programos 3 prioriteto „Smulkiojo ir vidutinio verslo konkurencingumo skatinimas“ 3.3 investicinio prioriteto „MVĮ gebėjimų augti regioninėse, nacionalinėse ir tarptautinėse rinkose ir inovacijų diegimo procesuose rėmimas“ 3.3.1 konkretaus uždavinį „Padidinti MVĮ produktyvumą“ ES struktūrinių fondų lėšomis finansuojamą skolinę finansinę priemonę.

10.3. Priemonės Nr. 03.1.1-IVG-T-811 remiama veikla yra – investicinių paskolų ir finansinės nuomos (lizingo) sandorių, skirtų įrangai ir technologijoms (technologiniams sprendimams), įgalinantiems didinti įmonių energijos vartojimo efektyvumą, diegti, dalinis palūkanų kompensavimas pramonės įmonėms.

11. Aprašo 10.1 punkte nurodytų remiamų veiklų tikslas – pagerinti SVV subjektų priėjimą prie finansavimo šaltinių, taip netiesiogiai skatinant naujų verslų kūrimąsi, jų plėtrą ir konkurencingumą rinkoje.

12. Aprašo 10.2 punkte nurodytos remiamos veiklos tikslas – pagerinti MVĮ priėjimą prie finansavimo šaltinių, taip skatinant jų plėtrą ir konkurencingumą rinkoje.

13. Aprašo 10.3 punkte nurodytos remiamos veiklos tikslas – palengvinti pramonės įmonių, grąžinančių finansų įstaigoms paskolas ar vykdančios finansinės nuomos (lizingo) sutarties nustatytus įsipareigojimus, finansinę naštą, kompensuojant sumokėtas palūkanas, taip didinant pramonės įmonių energijos vartojimo efektyvumą ir mažinant energijos vartojimo intensyvumą.

14. Pagal Apraše nurodytas remiamas veiklas kvietimą teikti paraiškas numatoma paskelbti 2015 metų IV ketvirtį.

**II SKYRIUS**

**REIKALAVIMAI PAREIŠKĖJAMS**

15. Pareiškėjas (projekto vykdytojas) veikia Lietuvos Respublikoje.

16. Pareiškėju (projekto vykdytoju) gali būti tik juridiniai asmenys. Pareiškėju (projekto vykdytoju) negali būti juridinių asmenų filialai arba atstovybės.

17. Palūkanos pagal šį Aprašą nekompensuojamos paskolų gavėjams pagal 2007–2013 m. Žmogiškųjų išteklių plėtros veiksmų programos finansų inžinerijos priemonę „Verslumo skatinimas“ ir veiksmų programos finansinę priemonę „Verslumo skatinimas 2014–2020“.

18. Pareiškėjas (projekto vykdytojas) turi atitikti šiuos reikalavimus:

18.1. Kai kreipiamasi dalinio palūkanų kompensavimo pagal priemonės Nr. 03.1.1-IVG-T-809 remiamas veiklas galutinis naudos gavėjas yra SVV subjektas, nuo 2015 m. spalio 1 d. gavęs finansų įstaigos suteiktą investicinę arba apyvartinę paskolą, arba yra sudaręs finansinės nuomos (lizingo) sutartį ir nuo 2015 m. spalio 1 d. iki 2023 m. rugsėjo 30 d. mokės palūkanas;

18.2. Kai kreipiamasi dalinio palūkanų kompensavimo pagal priemonės Nr. 03.3.1-IVG-T-810 remiamas veiklas galutinis naudos gavėjas yra MVĮ, gavęs finansų įstaigos suteiktą investicinę paskolą pagal ES struktūrinių fondų lėšomis finansuojamą skolinę finansinę priemonę produktyvumui didinti nuo 2015 m. spalio 1 d. iki 2023 m. rugsėjo 30 d. mokės palūkanas;

18.3. Kai kreipiamasi dalinio palūkanų kompensavimo pagal priemonės Nr. 04.2.1-IVG-T-811 remiamas veiklas galutinis naudos gavėjas yra pramonės įmonė, pramonės įmonei finansų įstaiga yra suteikusi paskolą arba pramonės įmonė yra sudariusi finansinės nuomos (lizingo) sandorį bei pramonės įmonė turi atliktą energijos vartojimo auditą nuo 2015 m. spalio 1 d. iki 2023 m. rugsėjo 30 d. mokės palūkanas.

**III SKYRIUS**

 **PROJEKTAMS TAIKOMI REIKALAVIMAI**

19. Projektas turi atitikti Projektų taisyklių 10 skirsnyje nustatytus bendruosius reikalavimus. Laikoma, kad visi pagal Priemonę įgyvendinami projektai atitinka šiuos bendruosius reikalavimus ir jie atskirai nebetikrinami atliekant paraiškų vertinimą:

19.1. Planuojamu finansuoti projektu prisidedama prie:

19.1.1. Veiksmų programos 3 prioriteto „Smulkiojo ir vidutinio verslo konkurencingumo skatinimas“ 3.1 investicinio prioriteto „Verslumo, ypač sudarant palankesnes sąlygas pritaikyti naujas idėjas ekonominei veiklai, ir naujų įmonių, įskaitant verslo inkubatorius, steigimo skatinimas“ 3.1.1 konkretaus uždavinio „Padidinti verslumo lygį“ įgyvendinimo;

19.1.2. Veiksmų programos 3 prioriteto „Smulkiojo ir vidutinio verslo konkurencingumo skatinimas“ 3.3 investicinio prioriteto „MVĮ gebėjimų augti regioninėse, nacionalinėse ir tarptautinėse rinkose ir inovacijų diegimo procesuose rėmimas“ 3.3.1 konkretaus uždavinio „Padidinti MVĮ produktyvumą“ įgyvendinimo;

19.1.3. Veiksmų programos 4 prioriteto „Energijos efektyvumo ir atsinaujinančių išteklių energijos gamybos ir naudojimo skatinimas“ 4.2 investicinio prioriteto „Energijos vartojimo efektyvumo ir atsinaujinančių išteklių energijos vartojimo įmonėse skatinimas“ 4.2.1 konkretaus uždavinio „Sumažinti energijos vartojimo intensyvumą pramonės įmonėse“ įgyvendinimo.

19.1.4. Lietuvos verslumo veiksmų 2014–2020 metų plano, patvirtinto 2014 m. lapkričio 26 d. Lietuvos Respublikos ūkio ministro įsakymu Nr. 4-850 „Dėl Lietuvos verslumo veiksmų 2014–2020 metų plano patvirtinimo” tikslo „padidinti verslumo lygį“ 2 uždavinio „Sukurti verslo pradžiai ir plėtrai palankią aplinką“ 2.1 veiksmo „Paskatinti naujų smulkiojo ir vidutinio verslo subjektų kūrimąsi ir plėtrą, įgyvendinant įvairius verslo finansavimo modelius (teikiant paskolas, finansinės nuomos (lizingo) sandorius, garantijas, rizikos kapitalo ir dalinio palūkanų kompensavimo paslaugas)“ įgyvendinimo;

19.1.5. Investicijų skatinimo ir pramonės plėtros 2014–2020 m. programos 1 tikslo „Didinti tiesiogines investicijas į gamybos ir paslaugų sektorius“, prisidedant prie darnaus Lietuvos regionų vystymosi modernizuojant pramonę ir didinant investicijas, ir (arba) prie Investicijų skatinimo ir pramonės plėtros 2014–2020 m. programos 2 tikslo „Modernizuoti, integruoti ir plėtoti pramonę“, ir (arba) Investicijų skatinimo ir pramonės plėtros 2014–2020 m. programos 2 tikslo „Modernizuoti, integruoti ir plėtoti pramonę“ 2 uždavinio „Skatinti įmones efektyviau naudoti žaliavas ir energiją“;

19.2. Planuojamu finansuoti projektu prisidedama prie Aprašo 26.1.2, 26.1.4, 26.2.2, 26.2.3, 26.3.2 ir 26.3.3 punktuose nustatytų specialiųjų produkto stebėsenos rodiklių pasiekimo.

20. Projektas turi atitikti šiuos specialiuosius projektų atrankos kriterijus:

20.1. Projektas turi atitikti šio (šių) dokumento (-ų) nuostatas:

20.1.1. Jei kreipiamasi dalinio palūkanų kompensavimo pagal priemonės Nr. 03.1.1-IVG-T-809 veiklas, projektas atitinka Lietuvos verslumo veiksmų planą;

20.1.2. Jei kreipiamasi dalinio palūkanų kompensavimo pagal priemonės Nr. 03.3.1-IVG-T-810 arba pagal priemonės Nr. 04.2.1-IVG-T-811 remiamas veiklas, laikoma, kad projektas atitinka Investicijų skatinimo ir pramonės plėtros 2014–2020 m. programą.

21. Paraiškos pagal Aprašą gali būti teikiamos iki 2023 m. rugpjūčio 31 d., o išlaidos apmokamos už ne vėliau nei iki 2023 m. rugsėjo 30 d. sumokėtas palūkanas*.* Palūkanos projekto vykdytojams gali būti iš dalies kompensuojamos trumpesnį laikotarpį nei nustatyta Aprašo 18.1–18.3 punktuose arba kompensavimas gali būti stabdomas, jei visiškai panaudojamos Priemonės finansavimui skirtos lėšos. Įgyvendinančioji institucija gali sustabdyti naujai teikiamų paraiškų priėmimą ir (arba) dotacijos sutarčių pasirašymą, kai dotacijos sutartyse, pagal kurias palūkanų kompensavimas dar nėra pasibaigęs, nurodyta bendra didžiausia leistina dalinė palūkanų kompensacijos suma pasiekia Priemonės finansavimui skirtų lėšų sumą.

22. Pagal Aprašą iš dalies kompensuojamos palūkanos, kurios projekto vykdytojų sumokamos pagal finansavimo sutartis, sudarytas tarp projektų vykdytojų ir finansų įstaigų ar finansinės nuomos (lizingo) bendrovių, pasirašiusių su įgyvendinančiąja institucija sutartis dėl bendradarbiavimo įgyvendinančiajai institucijai vykdant dalinį palūkanų kompensavimą. Šioje bendradarbiavimo sutartyje finansų įstaiga ar finansinės nuomos (lizingo) bendrovė įsipareigoja teikti įgyvendinančiajai institucijai duomenis ir dokumentus apie finansavimo sutarties sąlygas, projektų vykdytojų atliktus mokėjimus pagal finansavimo sutartis, sumokėtas palūkanas, grąžintas paskolos lėšas.

23. Pagal šį Aprašą nefinansuojami didelės apimties projektai (kaip tai nurodyta Atsakomybės ir funkcijų pasiskirstymo taisyklių 2.26 punkte).

24. Palūkanos gali būti iš dalies kompensuojamos už pareiškėjo ar projekto vykdytojo apyvartinio kapitalo atstatymą po atliktų investicijų, jei investicijos iš pareiškėjo ar projekto vykdytojo lėšų atliktos (apmokėtos) ne vėliau kaip 90 dienų iki paskolos išdavimo, išskyrus grįžtamojo lizingo atveju.

25*.* Projekto veiklos turi būti vykdomos Lietuvos Respublikoje.

26. Projektu turi būti siekiama bent vieno iš išvardytų stebėsenos rodiklių, kurio (-ų) skaičiavimo aprašai patvirtinti Lietuvos Respublikos finansų ministro 2014 m. gruodžio 30 d. įsakymu Nr. 1K-499 „Dėl 2014–2020 metų Europos Sąjungos fondų investicijų veiksmų programos stebėsenos rodiklių skaičiavimo aprašo patvirtinimo“ ir paskelbti<http://www.esinvesticijos.lt/lt/dokumentai/stebesenos-rodikliu-skaiciavimo-aprasai>.

Už stebėsenos rodiklių skaičiavimą atsakingi yra įgyvendinančioji institucija (produkto rodiklių) ir Ministerija (rezultato rodiklių):

26.1. Priemonės Nr. 03.1.1-IVG-T-809 įgyvendinimo stebėsenos rodikliai:

26.1.1 R.S.311 „Verslumo lygis: įmonių ir fizinių asmenų, tenkančių 1000 gyventojų, skaičius“;

26.1.2. P.B. 202 „Subsidijas gaunančių įmonių skaičius“;

26.1.3. P. B. 205 „Naujų įmonių, gavusių investicijas, skaičius“;

26.1.4. P. N. 811 „Pasirašytos dotacijos sutartys dėl palūkanų kompensavimo“.

26.2. Priemonės Nr. 03.1.1-IVG-T-810 įgyvendinimo stebėsenos rodikliai:

26.2.1. R.S.313 „Pridėtinė vertė gamybos sąnaudomis, sukurta MVĮ, tenkanti vienam darbuotojui“;

26.2.2. P.B. 202 „Subsidijas gaunančių įmonių skaičius“;

26.2.3. P.N. 811 „Pasirašytos dotacijos sutartys dėl palūkanų kompensavimo“.

26.3. Priemonės Nr. 03.1.1-IVG-T-811 įgyvendinimo stebėsenos rodikliai:

26.3.1. R.S.316 „Energijos suvartojimo intensyvumas pramonės įmonėse“;

26.3.2. P.B. 202 „Subsidijas gaunančių įmonių skaičius“;

26.3.3. P.N. 811 „Pasirašytos dotacijos sutartys dėl palūkanų kompensavimo“.

27. Negali būti numatyti projekto apribojimai, kurie turėtų neigiamą poveikį lyčių lygybės ir nediskriminavimo dėl lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos principų įgyvendinimui.

28. Neturi būti numatyti projekto veiksmai, kurie turėtų neigiamą poveikį darnaus vystymosi principo įgyvendinimui.

29. Projektas ir projekto veiklos negali būti finansuotos ar finansuojamos iš kitų Lietuvos Respublikos valstybės biudžeto ir (arba) savivaldybių biudžetų, kitų piniginių išteklių, kuriais disponuoja valstybė ir (ar) savivaldybės, ES struktūrinių fondų, kitų ES finansinės paramos priemonių ar kitos tarptautinės paramos lėšų ir kurioms apmokėti skyrus ES struktūrinių fondų lėšų jos būtų pripažintos tinkamomis finansuoti ir (arba) apmokėtos daugiau nei vieną kartą.

**IV SKYRIUS**

 **VALSTYBĖS PAGALBOS TEIKIMAS**

30. Palūkanų kompensavimas projekto vykdytojui teikiamas kaip *de minimis* pagalba pagal Komisijos reglamentą (ES) Nr. 1407/2013.

31. Suteikiamos *de minimis* pagalbos dydis priklauso nuo didžiausios galimos palūkanų kompensacijos sumos. Didžiausia galima palūkanų kompensacijos suma apskaičiuojama remiantis finansavimo sutartyje nurodytais duomenimis apie palūkanų normą, taikomą finansavimo sutartyje pasirašymo dieną (bet ne daugiau nei numatyta didžiausia palūkanų norma, nuo kurios skaičiuojama maksimali palūkanų kompensacijos suma), paskolos grąžinimą pagal finansavimo grąžinimo grafiką ir Apraše nustatytais palūkanų kompensavimo dydžiais ir tvarka. Didžiausia galima palūkanų kompensacijos suma yra palūkanų (mokėtinų pagal finansavimo grąžinimo grafiką, esant palūkanų normai, nuo kurios skaičiuojama maksimali dalinės palūkanų kompensacijos suma) sumos ir kompensavimo dydžio sandauga. Palūkanų kompensacijos suma skaičiuojama tik už laikotarpį, nurodytą atitinkamai Aprašo 18.1–18.3 punktuose.

32. INVEGA, kiekvieną kartą atlikdama Projekto tinkamumo finansuoti vertinimą dėl palūkanų kompensavimo, patikrina projekto vykdytojo teisę gauti *de minimis* pagalbą, t. y. apskaičiuotą didžiausią galimą palūkanų kompensacijos sumą pagal Aprašo 31 punktą, rezervuoja ją Suteiktos valstybės pagalbos registre ir taip įsitikina, kad dėl naujos suteikiamos pagalbos nebus viršyta *de minimis* pagalbos suteikimo riba. Per 3 darbo dienas nuo dotacijos sutarties pasirašymo dienos, įgyvendinančioji institucija didžiausią galimą palūkanų kompensacijos sumą registruoja Suteiktos valstybės pagalbos registre.

33. Apskaičiuojant *de minimis* pagalbos sumą, didžiausia galima palūkanų kompensavimo suma nėra diskontuojama.

34. Projekto vykdytojui suteikiamos *de minimis* pagalbos dydis yra dotacijos sutarties priede nurodyta didžiausia kompensuotina projekto vykdytojo sumokėtų palūkanų suma. *De minimis* pagalba laikoma suteikta pasirašius dotacijos sutartį ir per 3 darbo dienas įregistravus Suteiktos valstybės pagalbos registre.

35. *De minimis* pagalba nėra kaupiama su valstybės pagalba, skiriama toms pačioms reikalavimus atitinkančioms išlaidoms padengti, jeigu dėl tokio pagalbos kaupimo kiekvienu atveju atskirai nustatytas pagalbos intensyvumas viršytų 2014 m. birželio 17 d. Komisijos reglamente (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL 2014 L 187, p. 1), nustatytą dydį.

36. Jei projekto vykdytojui per palūkanų kompensavimo laikotarpį faktiškai pervesta palūkanų kompensavimo suma yra mažesnė nei dotacijos sutartyje nurodyta didžiausia kompensuotina projekto vykdytojo sumokėtų palūkanų suma, projekto vykdytojui suteiktos *de minimis* pagalbos dydis nėra tikslinamas.

37. Projekto vykdytojui atsisakius finansavimo sutartyje numatyto finansavimo ir (ar) dalinio palūkanų kompensavimo, dėl šio atsisakymo nesuteikta *de minimis* pagalba išregistruojama iš Suteiktos valstybės pagalbos registro. Apie tokį atsisakymą projekto vykdytojas turi informuoti įgyvendinančiąją instituciją raštu.

**V SKYRIUS**

 **TINKAMŲ FINANSUOTI PROJEKTO IŠLAIDŲ IR FINANSAVIMO REIKALAVIMAI**

38. Projekto išlaidos turi atitikti Projektų taisyklių VI skyriuje ir Rekomendacijose dėl projektų išlaidų atitikties ES struktūrinių fondų reikalavimams, kurios paskelbtos svetainėje [www.esinvesticijos.lt](http://www.esinvesticijos.lt), išdėstytus projekto išlaidoms taikomus reikalavimus.

39. Palūkanų kompensavimo dydžiai:

39.1. Pagal dalinio palūkanų kompensavimo priemonę Nr. 03.1.1-IVG-T-809:

39.1.1. SVV subjektams, gavusiems finansavimą pagal ES struktūrinių fondų lėšomis finansuojamą skolinę finansinę priemonę ar portfelinės garantijos paskoloms bei finansinės nuomos (lizingo) sandoriams priemonę, kompensuojama iki 50 proc. palūkanų sumokėtų per 3 metus pagal pasirašytas finansavimo sutartis.

39.1.2. SVV subjektams, kurie yra gavę INVEGOS individualia garantija garantuotą paskolą arba jam suteiktas INVEGOS individualia garantija garantuotas finansavimas finansinės nuomos (lizingo) būdu iš finansų įstaigos nuosavų lėšų, valstybės biudžeto lėšų:

39.1.2.1. kai projekto vykdytojo registravimo vieta, nurodyta Juridinių asmenų registre, yra Vilniaus miesto, Kauno miesto ar Klaipėdos miesto savivaldybės teritorijoje ir projekto vykdytojas veikia ne ilgiau nei 5 metus nuo įregistravimo Juridinių asmenų registre – kompensuojama iki 80 proc. per 3 metus sumokėtų palūkanų, kai projekto vykdytojas veikia ilgiau nei 5 metus nuo įregistravimo Juridinių asmenų registre – kompensuojama iki 50 proc. per 3 metus sumokėtų palūkanų;

39.1.2.2. kai projekto vykdytojo registravimo vieta, nurodyta Juridinių asmenų registre, yra kitų savivaldybių nei Vilniaus miesto, Kauno miesto ar Klaipėdos miesto savivaldybės teritorijoje – kompensuojama iki 95 proc. sumokėtų palūkanų.

39.1.3. SVV subjektams, kurie yra gavę INVEGOS individualia garantija negarantuotą investicinę paskolą arba jam suteiktas INVEGOS individualia garantija negarantuotas finansavimas finansinės nuomos (lizingo) būdu iš finansų įstaigos nuosavų lėšų:

39.1.3.1. kai projekto vykdytojo registravimo vieta, nurodyta Juridinių asmenų registre, yra Vilniaus miesto, Kauno miesto ar Klaipėdos miesto savivaldybės teritorijoje ir projekto vykdytojas veikia ne ilgiau nei 5 metus nuo įregistravimo Juridinių asmenų registre – kompensuojama iki 80 proc. per 3 metus sumokėtų palūkanų, kai projekto vykdytojas veikia ilgiau nei 5 metus nuo įregistravimo Juridinių asmenų registre – kompensuojama iki 50 proc. per 3 metus sumokėtų palūkanų;

39.1.3.2. kai projekto vykdytojo registravimo vieta, nurodyta Juridinių asmenų registre, yra kitų savivaldybių nei Vilniaus miesto, Kauno miesto ar Klaipėdos miesto savivaldybės teritorijoje – kompensuojama iki 95 proc. sumokėtų palūkanų,

39.1.4. SVV subjektams, kurie yra gavę INVEGOS individualia garantija negarantuotą paskolą arba jam suteiktas INVEGOS individualia garantija negarantuotas finansavimas finansinės nuomos (lizingo) būdu iš valstybės biudžeto lėšų:

39.1.4.1. kai projekto vykdytojo registravimo vieta, nurodyta Juridinių asmenų registre, yra Vilniaus miesto, Kauno miesto ar Klaipėdos miesto savivaldybės teritorijoje ir projekto vykdytojas veikia ne ilgiau nei 5 metus nuo įregistravimo Juridinių asmenų registre – kompensuojama iki 80 proc. per 3 metus sumokėtų palūkanų, kai projekto vykdytojas veikia ilgiau nei 5 metus nuo įregistravimo Juridinių asmenų registre – kompensuojama iki 50 proc. per 3 metus sumokėtų palūkanų;

39.1.4.2. kai projekto vykdytojo registravimo vieta, nurodyta Juridinių asmenų registre, yra kitų savivaldybių nei Vilniaus miesto, Kauno miesto ar Klaipėdos miesto savivaldybės teritorijoje – kompensuojama iki 95 proc. sumokėtų palūkanų.

39.2. Pagal dalinio palūkanų kompensavimo priemonę Nr. 03.1.1-IVG-T-810 MVĮ bus kompensuojama iki 50 proc. palūkanų per 3 metus, sumokėtų pagal finansavimo sutartis dėl paskolų, skirtų įmonių investicijoms į naujų gamybos technologinių linijų įsigijimą ir įdiegimą, esamų gamybos technologinių linijų modernizavimą, įmonės vidinių inžinerinių tinklų, kurių reikia naujoms gamybos technologinėms linijoms diegti ar esamoms modernizuoti, įrengimą, modernių ir efektyvių technologijų diegimą paslaugų sektoriuose, bei šių gamybos ir paslaugų teikimo pajėgumų veikimo užtikrinimą.

39.3 Pagal dalinio palūkanų kompensavimo priemonę Nr. 03.1.1-IVG-T-811 Pramonės įmonėms bus kompensuojama iki 100 proc. palūkanų per 5 metus, sumokėtų pagal finansavimo sutartis dėl paskolų ar finansinės nuomos (lizingo) sandorių, kurie yra reikalingi įgyvendinti energijos vartojimo audito ataskaitoje nurodytas įmonei siūlomas energijos efektyvumo didinimo priemones.

40. Palūkanų norma, nuo kurios skaičiuojama maksimali dalinės palūkanų kompensacijos suma, yra finansavimo sutartyje nustatyta metinių palūkanų norma, taikoma finansavimo sutarties pasirašymo dieną; jei ši palūkanų norma yra didesnė kaip 7 procentų metinių palūkanų, dalinė palūkanų kompensacija apskaičiuojama, imant 7 procentų metinių palūkanų normą.

41. Palūkanos projekto vykdytojui kompensuojamos ne rečiau kaip kas ketvirtį iki antro mėnesio, einančio po ataskaitinio ketvirčio 5 dienos.

42. Projekto vykdytojui palūkanos iš dalies kompensuojamos, jei atitinka visas šias sąlygas:

42.1. Aprašo nustatyta tvarka įgyvendinančiajai institucijai buvo pateikta paraiška iš dalies kompensuoti palūkanas bei susiję dokumentai ir yra pasirašyta dotacijos sutartis;

42.2. palūkanos sumokėtos projekto vykdytojo (kito ūkio subjekto už projekto vykdytoją sumokėtos palūkanos nėra kompensuojamos);

42.3. palūkanos sumokėtos per laikotarpį, nustatytą dotacijos sutartyje tarp įgyvendinančiosios institucijos ir projekto vykdytojo;

42.4. palūkanos sumokėtos laikotarpiu, kai dotacijos sutartis nebuvo nutraukta ar nebuvo pasibaigęs jos galiojimo laikas;

42.5. projekto vykdytojas dalinio palūkanų kompensavimo laikotarpiu nėra įgijęs bankrutuojančios, bankrutavusios, restruktūrizuojamos, likviduojamos įmonės statuso;

42.6. Įgyvendinančiajai institucijai yra pateikti dokumentai ir (ar) įrodymai, kad tinkamai įvykdytos dotacijos sutartyje tarp įgyvendinančiosios institucijos ir projekto vykdytojo (sutartyje iš dalies kompensuoti palūkanas, laikinai sustabdyti dalinį palūkanų kompensavimą) nurodytos palūkanų kompensavimo sąlygos (jei tokios sąlygos buvo nurodytos).

43. Projekto vykdytojai neteikia mokėjimo prašymų įgyvendinančiajai institucijai. kompensuotinas projektų vykdytojų sumokėtų palūkanų sumas įgyvendinančioji institucija nustato pagal finansų įstaigų ar finansinės nuomos (lizingo) bendrovių pateiktas pažymas apie projektų vykdytojų sumokėtas palūkanas.

**VI SKYRIUS**

 **PARAIŠKŲ RENGIMAS, PAREIŠKĖJŲ INFORMAVIMAS, KONSULTAVIMAS, PARAIŠKŲ TEIKIMAS IR VERTINIMAS**

44.Siekdamas gauti palūkanų kompensavimą, pareiškėjas turi užpildyti paraišką, kurios forma nustatyta Aprašo 3 priedeir skelbiama ES struktūrinių fondų svetainėje [www.esinvesticijos.lt](http://www.esinvesticijos.lt) ir įgyvendinančiosios institucijos interneto svetainėje.

45. Pareiškėjas pildo paraiškos formą ir teikia ją per Iš Europos Sąjungos struktūrinių fondų lėšų bendrai finansuojamų projektų duomenų mainų svetainę (toliau – DMS) (t*aikoma, jei toliau aprašytos funkcinės galimybės įdiegtos)* arba raštu įgyvendinančiajai institucijai Projektų taisyklių 12 skirsnyje nustatyta tvarka. Pareiškėjas prie DMS jungiasi naudodamasis Valstybės informacinių išteklių sąveikumo platforma ir užsiregistravęs tampa DMS naudotoju.

46. *(Taikoma, jei įdiegtos paraiškų teikimo per DMS funkcinės galimybės)* Jei vadovaujančioji institucija laikinai neužtikrina DMS funkcinių galimybių ir dėl to pareiškėjai negali pateikti paraiškos ar jos priedo (-ų) paskutinę paraiškų pateikimo termino dieną, įgyvendinančioji institucija paraiškų pateikimo terminą pratęsia iki 7 dienų ir (arba) sudaro galimybę paraiškas ar jų priedus pateikti kitu būdu bei apie tai paskelbia Projektų taisyklių 82 punkte nustatyta tvarka.

47. Kartu su paraiška pareiškėjas turi pateikti šiuos priedus:

47.1. SVV subjekto statuso deklaracija, Aprašo 4 priedas;

47.2. Pažyma apie paskolos gavėją ir jo gautą valstybėspagalbą, Aprašo 5 priedas;

47.3. *De minimis* pagalbos gavėjams taikomų reikalavimų atitikimą patvirtinantis klausimynas pagal Komisijos reglamentą (ES) Nr. 1407/2013, Aprašo 6 priedas;

47.4. Pažyma apie paraiškėjo atsiskaitomąją sąskaitą, Aprašo 7 priedas.

47.5. Dotacijos sutartis, pasirašyta pareiškėjo, Aprašo 8 priedas.

47.6. Jeigu paraiškos ir projekto dokumentus tvarko ne juridinio asmens, valstybės arba savivaldybės įmonės vadovas – įgaliojimą;

48. *(Taikoma, jei įdiegtos paraiškų teikimo per DMS funkcinės galimybės)* Visi Aprašo 47 punkte nurodyti priedai turi būti teikiami per DMS.Jei priedai teikiami ne kartu su paraiška, jie turi būti pateikti iki paraiškai teikti nustatyto termino paskutinės dienos. Paraiškos pateikimo data ir laikas nustatomi pagal paskutinio pateikto priedo pateikimo datą ir laiką.

49. Paraiškų pateikimo paskutinė diena, t. y. 2023 m. rugpjūčio 31 d., nustatoma kvietime teikti paraiškas.

50. Pareiškėjai informuojami ir konsultuojami:

50.1. telefonu, kuris bus nurodytas kvietimo teikti paraiškas skelbime, paskelbtame pagal Aprašą ES struktūrinės paramos svetainėje [www.esinvesticijos.lt](http://www.esinvesticijos.lt) ir įgyvendinančiosios institucijos interneto svetainėje;

50.2. įgyvendinančiosios institucijos interneto svetainėje, kurioje bus galima rasti atsakymus į dažniausiai užduodamus klausimus (DUK);

50.3. elektroniniu paštu, kuris bus nurodytas kvietimo teikti paraiškas skelbime, paskelbtame pagal Aprašą ES struktūrinės paramos svetainėje [www.esinvesticijos.lt](http://www.esinvesticijos.lt) ir įgyvendinančiosios institucijos interneto svetainėje;

50.4. raštu.

51. Įgyvendinančioji institucija atlieka projekto tinkamumo finansuoti vertinimą Projektų taisyklių 14 ir 15 skirsniuose nustatyta tvarka pagal Aprašo 1 priede „Tinkamumo finansuoti vertinimo lentelė“ nustatytus reikalavimus.

52. INVEGOS garantuotos paskolos atveju projekto vykdytojo paskolos atitikimas investicinei paskolai arba apyvartinei paskolai laikomas nustatytu atliekant paskolos gavėjo ir jo imamos paskolos rizikos įvertinimą dėl INVEGOS garantijos suteikimo. INVEGOS individualia garantija negarantuotos investicinės paskolos arba INVEGOS individualia garantija negarantuoto finansavimo finansinės nuomos (lizingo) būdu iš finansų įstaigos nuosavų lėšų finansavimo atveju projekto vykdytojo paskolos atitikimas investicinei paskolai bus nustatytas pagal Aprašo 1 priedo 7.9 punkte nustatytus reikalavimus.

53. Paraiškos vertinimo metu įgyvendinančioji institucija gali paprašyti pareiškėjo pateikti trūkstamą informaciją ir (arba) dokumentus. Pareiškėjas privalo pateikti šią informaciją ir (arba) dokumentus per įgyvendinančiosios institucijos nustatytą terminą.

54. Paraiška atmetama neprašius pareiškėjo pateikti papildomų duomenų ar dokumentų, papildyti ar patikslinti paraiškoje pateiktos informacijos, jei pareiškėjas neatitinka projekto tinkamumo finansuoti vertinimo kriterijų.

55. Paraiškos yra vertinamos ne ilgiau kaip 30 dienų po tinkamai užpildytos paraiškos ir visų joje nurodytų tinkamai užpildytų priedų gavimo (registravimo) įgyvendinančioje institucijoje dienos. Netinkamai ar ne iki galo užpildyta paraiška ir (ar) jos priedai nėra vertinami. Pareiškėjas per 30 dienų nuo paraiškos gavimo (registravimo) įgyvendinančioje institucijoje dienos apie tai yra informuojamas per DMS arba paraiškoje nurodytu elektroniniu paštu, nurodant koreguotinas paraiškos vietas ir (ar) jos priedus. Pakoreguotą ir tinkamai užpildytą paraišką ir (ar) jos priedus pareiškėjas teikia pakartotinai per įgyvendinančioje institucijoje pranešime nurodytą terminą.

56. Tais atvejais, kai paraiškų vertinimo metu kreipiamasi į kitas institucijas dėl informacijos pateikimo, taip pat, kai buvo gauta paraiškų, kurių suma didesnė, nei kvietimui teikti paraiškas skirta lėšų suma arba esant kitoms svarbioms priežastims, vertinimo terminas gali būti pratęstas įgyvendinančiosios institucijos sprendimu. Apie naują paraiškų vertinimo terminą įgyvendinančioji institucija informuoja pareiškėją per DMS arba paraiškoje nurodytu elektroniniu paštu*.*

57. Paraiška atmetama dėl priežasčių, nustatytų Apraše ir Projektų taisyklių 14–16 skirsniuose, juose nustatyta tvarka. Apie paraiškos atmetimą pareiškėjas informuojamas per DMS arba, kol nėra įdiegtos DMS funkcinės galimybės, paraiškoje nurodytu elektroniniu paštu per 3 darbo dienas nuo sprendimo dėl paraiškos atmetimo priėmimo dienos.

58. Pareiškėjas sprendimą dėl paraiškos atmetimo gali apskųsti Projektų taisyklių 43 skirsnyje nustatyta tvarka ne vėliau kaip per 14 dienų nuo tos dienos, kurią pareiškėjas sužinojo ar turėjo sužinoti apie skundžiamus įgyvendinančiosios institucijos veiksmus ar neveikimą.

59. Kiekvieną kartą baigusi dotacijos paraiškos vertinimą, įgyvendinančioji institucija sudaro dotacijos sutartį su reikalavimus atitinkančiu pareiškėju.

60. Per 14 dienų nuo paraiškų vertinimo ir atrankos pabaigos įgyvendinančioji institucija svetainėje [www.esinvesticijos.lt](http://www.esinvesticijos.lt) paskelbia sąrašą pareiškėjų, kurių projektai nebuvo atrinkti finansuoti, ir apie tai per DMS arba, kol nėra įdiegtos DMS funkcinės galimybės, paraiškoje nurodytu elektroniniu paštu taip pat informuoja pareiškėjus.

61. Dotacijos sutarties originalas gali būti rengiamas ir teikiamas:

61.1. kaip pasirašytas popierinis dokumentas arba

61.2. kaip elektroninis dokumentas, pasirašytas elektroniniu parašu, priklausomai nuo to, kokią šio dokumentų formą pasirenka projekto vykdytojas.

**VII SKYRIUS**

 **PROJEKTŲ ĮGYVENDINIMO REIKALAVIMAI**

62. Projektas įgyvendinamas pagal dotacijos sutartyje, kurios forma nustatyta Aprašo 8 priede, ir Projektų taisyklėse nustatytus reikalavimus. Projektui taip pat taikomi reikalavimai, nustatyti Apraše.

63. Projektas ir projekto veiklos negali būti finansuotos ar finansuojamos bei suteikus finansavimą teikiamos finansuoti iš kitų programų, finansuojamų valstybės biudžeto lėšomis, kitų fondų ar finansinių mechanizmų (Europos ekonominės erdvės ir Norvegijos, Šveicarijos Konfederacijos ir kita) ir kitų veiksmų programų priemonių:

63.1. jei dėl to projekto ar jo dalies tinkamos finansuoti išlaidos (projekto vykdytojo sumokėtos palūkanos) gali būti finansuotos kelis kartus; ar

63.2. jei projekto vykdytojui yra skirta ar numatyta skirti atitinkama finansinė parama, kurios derinimas su Priemone nėra galimas pagal Lietuvos Respublikos ir (ar) Europos Sąjungos teisės aktų reikalavimus ir (ar) tarptautines sutartis.

64. Pasikeitus finansavimo sutarties esminėms sąlygoms (sumažinus finansavimo sumą, pakeitus finansavimo sumos grąžinimo terminui, grąžinimo grafikui, palūkanų normai), dotacijos sutartyje nustatytos sąlygos nėra keičiamos, palūkanos kompensuojamos dotacijos sutartyje nustatytomis sąlygomis.

65. Kitam SVV subjektui perėmus teises į projekto vykdytojo įsipareigojimus, susijusius su finansavimo sutartimi, dotacijos sutartis netenka galios, t. y. priimamas sprendimas projekto vykdytojui nutraukti palūkanų kompensavimą. Tokiu atveju įgyvendinančiajai institucijai turi būti pateikta nauja paraiška (Aprašo 3 priedas), kurią įgyvendinančioji institucija vertina Apraše nustatyta tvarka ir yra pasirašoma nauja dotacijos sutartis arba priimamas sprendimas nekompensuoti palūkanų paraišką pateikusiam pareiškėjui.

66. Įgyvendinančioji institucija nustato kompensuotinas projektų vykdytojų sumokėtų palūkanų sumas pagal finansų įstaigų ar finansinės nuomos (lizingo) bendrovių pateiktas pažymas apie projektų vykdytojų sumokėtas palūkanas, taikydama dotacijos sutartyje nustatytas palūkanų kompensavimo sąlygas. Finansų įstaigų ar finansinės nuomos (lizingo) bendrovių pažymos yra projektų vykdytojų palūkanų išlaidas pagrindžiantys ir palūkanų apmokėjimą įrodantys dokumentai.

67. Pareiškėjai ir projektų vykdytojai turi teisę kreiptis į įgyvendinančiąją instituciją dėl jos veiksmų arba neveikimo, susijusių su paraiškų vertinimu, dotacijos sutarčių nutraukimu ir projekto įgyvendinimu. Įgyvendinančioji institucija į šiuos pareiškėjų ar projektų vykdytojų paklausimus atsako per 15 darbo dienų nuo pareiškėjų ar projektų vykdytojų paklausimų registravimo įgyvendinančioje institucijoje dienos.

68. Pareiškėjai ir projektų vykdytojai turi teisę apskųsti įgyvendinančiosios institucijos veiksmus arba neveikimą, susijusius su paraiškų vertinimu, dotacijų sutarčių sudarymu ar nutraukimu ir projekto įgyvendinimu, ministerijai.

69. Pareiškėjai ir projektų vykdytojai turi teisę apskųsti įgyvendinančiosios institucijos ir ministerijos veiksmus arba neveikimą, susijusius su paraiškos vertinimu, atranka, dotacijų sutarčių sudarymu ir projekto įgyvendinimu, Projektų taisyklėse nustatyta tvarka.

70. Įgyvendinančioji institucija tiria ir nustato su projektų vykdytojų vykdomais projektais susijusius pažeidimus, priima sprendimus dėl tolesnių veiksmų, susijusių su projektų įgyvendinimu, veikdama kaip įgyvendinančioji institucija Projektų taisyklėse nustatyta tvarka.

71. Įgyvendinančioji institucija nevykdo patikrų projekto įgyvendinimo ir (ar) administravimo vietoje.

**VIII SKYRIUS**

 **APRAŠO KEITIMO TVARKA**

72. Aprašo keitimo tvarka nustatyta Projektų taisyklių 11 skirsnyje.

73. Jei Aprašas keičiamas jau atrinkus projektus, šie pakeitimai, nepažeidžiant lygiateisiškumo principo, taikomi ir įgyvendinamiems projektams Projektų taisyklių 91 punkte nustatytais atvejais.

PRIEDAI:

1. Projekto tinkamumo finansuoti vertinimo lentelė, 1 priedas.

2. Atitikties *de minimis* pagalbos taisyklėms patikros lapas, 2 priedas.

3. Paraiška, 3 priedas.

4. Smulkiojo ir vidutinio verslo subjekto statuso deklaracija, 4 priedas.

5. Pažyma apie paskolos gavėją ir jo gautą valstybėspagalbą, 5 priedas.

6. *De minimis* pagalbos gavėjams taikomų reikalavimų atitikimą patvirtinantis klausimynas pagal Komisijos reglamentą (ES) Nr. 1407/2013, 6 priedas.

7. Pažyma apie paraiškėjo atsiskaitomąją sąskaitą, 7 priedas.

8. Dotacijos sutartis, 8 priedas.